ELŐTERJESZTÉS

**a Gazdasági és Városstratégiai Bizottság 2018. február 12-i ülésére**

**Javaslat a Markusovszky Egyetemi Oktatókórház által tervezett nővérszálló elhelyezésére vonatkozó javaslatok megtárgyalására**

Prof. Dr. Nagy Lajos főigazgató úr levelében arról tájékoztatott, hogy a Markusovszky Egyetemi Oktatókórház új nővérszálló létesítését tervezi és a megvalósításhoz támogatási forrás is rendelkezésükre áll. A megvalósítás érdekében együttműködési lehetőséget keres a Kórház Szombathely Megyei Jogú Város Önkormányzatával. A beruházáshoz főigazgató úr a régi városi strand területét jelölte meg szükséges ingatlanként, amely az egészségügyi szolgáltató központ tervezése kapcsán megosztásra került. A jelenleg még nem hasznosított ingatlan a 2689/2 hrsz-ú, 8385 m2 nagyságú, kivett beépítetlen terület.

A nővérszálló tervezett alapterülete mintegy 1200 m2, befogadóképessége 40 fő, 20 db kétszobás lakásban. A nővérszállón szakápolók elhelyezését tervezik akár családosan is. Ez jelentősen elősegítené a kórház egyik legfőbb problémáját jelentő szakápoló hiány mérséklését. Főigazgató úr levelében az építési telek térítésmentes biztosítását kérte.

A nemzeti vagyonról szóló 2011. évi CXCVI. tv. 11. § (13) bekezdése szerint nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Magyarország helyi önkormányzatairól szóló 2011. évi CLXXXIX. törvény alapján a helyi önkormányzat tulajdonában álló nemzeti vagyon tulajdonjoga az állam vagy más helyi önkormányzat javára ingyenesen átadható, jogszabályban meghatározott közfeladat ellátásának elősegítése érdekében. A helyi önkormányzat képviselő-testületének nemzeti vagyon ingyenes átadására vonatkozó határozatában meg kell jelölni azt a jogszabályban meghatározott közfeladatot, amelynek ellátását az átadás elősegíti.

A régi városi strandi területe az önkormányzat tulajdonában lévő beépítetlen területek közül az egyik legkiemeltebb, legértékesebb ingatlan. Így áttekintve az önkormányzat tulajdonában lévő ingatlanokat a kórház számára a Dolgozók útja mellett elterülő önkormányzati tulajdonú ingatlanokat, illetőleg a 11-es Huszár úti Laktanya ún. B. területét javaslom felajánlani.

A Dolgozók útján lévő 4 nagykiterjedésű, beépítetlen terület megnevezésű ingatlan található, amelyek közül a 3785/352 hrsz-ú ingatlan területét és elhelyezkedését tekintve alkalmas lehet nővérszálló építésére. Az ingatlan 4900 m2 nagyságú.

Az előterjesztéshez csatolom **1. sz. mellékletként** az ingatlant is feltüntető térképet, a hatályos szabályozási tervet és a 3785/352 hrsz-ú ingatlan tulajdoni lapját.

Jelentős fejlesztés előtt álló területe még az önkormányzatnak a 11-es Huszár úti laktanya B területe, a Lovas utca felől. Jelenleg a „kivett épület, udvar” megnevezésű, 2164/13 hrsz-ú ingatlan 11.8758 m2 nagyságú, hatalmas kiterjedésű területet ölel fel. Azonban a területnek a Neumann Általános Iskola mögötti részének hasznosításával az ingatlan fejlesztés megkezdhető lenne.

Az előterjesztéshez csatolom **2. sz. mellékletként** az ingatlant is feltüntető térképet, a hatályos szabályozási tervet és a 2164/13 hrsz-ú ingatlan tulajdoni lapját.

Hangsúlyozni kell azonban, hogy mindkét ingatlan esetén Szabályozási Terv módosítása szükséges a projekt megvalósításához.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2018. február 8.**

**/: Dr. Puskás Tivadar :/**

**Határozati javaslat**

**…./2018. (II. 12.) GVB. sz. határozat**

A Gazdasági és Városstratégiai Bizottság megtárgyalta a Markusovszky Egyetemi Oktatókórház által tervezett nővérszálló elhelyezésére vonatkozó javaslatokat.

A Bizottság a fenti cél megvalósítása érdekében az alábbi ingatlanokat javasolja megvizsgálni, azzal, hogy az ingatlanok ilyen célú hasznosításához szabályozási terv módosítsa szükséges:

* a 3785/352 hrsz-ú, kivett beépítetlen megnevezésű, 4900 m2 nagyságú ingatlant
* a 2164/13 hrsz-ú, „kivett épület, udvar” megnevezésű, 11.8758 m2 nagyságú ingatlant.

A bizottság felkéri a polgármestert, hogy Prof. Dr. Nagy Lajos főigazgató urat tájékoztassa az önkormányzat javaslatáról és a Kórház visszajelzése alapján az együttműködésre vonatkozó részletes javaslatot terjessze a Közgyűlés elé.

**Felelős:** Dr. Puskás Tivadar polgármester

Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője)

**Határidő**: azonnal